له افغانستان سره د چین تازه خوراکي او صحي مرستي 
په کابل کې د چین سفیر وايي، هیواد یې له افغانستان سره د ۴.۷ میلیون ډالرو په ارزښت بشري مرستې کوي.
په افغانستان کې د چین سفیر وانګ یو نن دوشنبه ډسمبر شپږمه (لېندۍ ۱۵) پر خپل ټویټر پاڼه لیکلي چې هیواد به یې له افغانستان سره د ۴. ۷ میلیون ډالرو په ارزښت خوراکي توکي برابر کړي. هغه زیاته کړې چې دغه اندازه مرستې به د افغانستان د خلکو سره چې له سخت ژمي څخه تیریږي مرسته وکړي. په کابل کې د چین سفیر د تیرې نومبر میاشتې پر ۲۱مه هم ویلي و چې څه باندې ۱۰۰۰ ټنه بشري مرستې له بیجېنګ څخه کابل ته روانې شوې دي. په افغانستان کې د چین سفیر وانګ یو ویلو چې په دغو بشري‌ مرستو کې غذايي مواد،‌ شیرچای، لباسونه،‌ د ژمي لپاره بوټان او کمپلې شامل دي. دا مرستې په اورګاډو کې افغانستان ته انتقالیږي. ښاغلي یو همدغه راز وویل چې د جولاۍ د میاشتې راهېسې د افغان-چین د اورګاډي د پټلۍ له لارې افغانستان ته ۲۶۰۰ ټنه خوراکي مواد انتقال شوي‌ دي. د چین دا مرستې داسې مهال کیږي چې کابل ته د طالبانو له رسېدو وروسته افغانستان له بشري او اقتصادي بحران سره مخامخ دی او ملګري ملتونه وايي ۸. ۷ میلیون افغانان تقریبا په قحطۍ کې ژوند کوي. د خوراک نړیوال سازمان وايي چې په افغانستان کې دا مهال ۲۴ میلیون خلک چې د دغه هېواد ۶۰ فیصده نفوس کیږي له جدي لوږې سره مخامخ دي. دغه سازمان خبرداری کړی دی چې د کال تر پایه به د ټول نفوس ۹۷ سلنه په فقر او بې وزلۍ کې ژوند کوي. په همدې مهال په چین کې د افغانستان سفیر جاوید احمد قایم وايي چې چین نن دوشنبه له افغانستان سره د کرونا ویروس ضد یومیلیون واکسین مرسته وکړه. نوموړي په خپل ټویټر پاڼه لیکلي چې دغه روغتیايي مرسته یې نن د افغانستان د خلکو په استازیتوب د بیجینګ په هوايي ډګر کې تسلیم کړې او کابل ته یې انتقال شوې ده. د قایم په وینا په دغو مرستو کې ۱. ۶ میلیون سرنجونه هم شامل دي او په خبره یې نورې مرستې هم پر لارې دي. چین تر دې مخکې هم له افغانستان سره د کرونا ویروس ضد واکسین مرسته کړې وه.